text: Bombealarm afblæst i Vejen
  18 maj 2012 kl. 10.20
  Bombealarmen i Vejen blev ved middagstid fredag afblæst. Den bombelignende genstand viste sig at være en attrap.
  Hærens ammunitionsrydningstjeneste fra Skive har nu ophævet afspærringen på Transport Uddannelses Center på Gamstvej.
  Syd- og Sønderjyllands Politi har anholdt en person, der mistænkes for at have placeret en bombelignende genstand på chaufførskolen. Han er tidligere elev. Den anholdte kom med mundtlige trusler, da han blev bortvist fra skolen.
  Politiet er dog ikke overbevist om, at han er gerningsmanden.
  Den bombelignende genstand blev fundet fredag morgen af en pedel ved en trappe, der fører op til skolens kontorbygning.
  75 personer blev evakueret fra chaufførskolen.
  Hærens ammunitionsrydningstjeneste gik fredag formiddag i gang med at fjerne genstanden efter, at den var blevet afskærmet.
  Skolens leder, direktør Torben Lauesen, fortæller, at den bombelignende genstand består af ledninger, tape og LED-lys.
  